Na temelju članka 118. Zakona o odgoju i obrazovanju u osnovnoj i srednjoj školi (Narodne novine br. 87/08., 86/09., 92/10., 105/10., 90/11., 16/12. , 86/12., 126/12., 94/13., 152/14.,07/17. i 68/18. i 98/19.), članka 51. Statuta Osnovne škole Trnovitički Popovac ( u daljnjem tekstu: Škola), Školski odbor Osnovne škole Trnovitički Popovac , na sjednici održanoj dana 08. siječnja 2020. godine, donosi

**P R A V I L N I K O**

**K U Ć N O M R E D U**

**I.OPĆE ODREDBE**

Članak 1.

Ovim Pravilnikom uređuje se kućni red Osnovne škole Trnovitički Popovac (u daljnjem tekstu : Škola).

Članak 2.

Ovaj Pravilnik odnosi se na sve osobe za vrijeme njihova boravka u zgradi Škole, školskom igralištu, školskom parku, školskom dvorištu i prostorijama “Male škole”. Izrazi koji se u ovom Pravilniku koriste za osobe u muškom rodu su neutralni i odnose se na muške i ženske osobe.

Članak 3.

S odredbama ovoga Pravilnika razrednici su dužni upoznati učenike i njihove roditelje.

**II. BORAVAK U PROSTORU ŠKOLE**

Članak 4.

Učenici, radnici Škole te druge osobe mogu boraviti u prostoru Škole samo tijekom radnog vremena Škole, osim u slučajevima organiziranih aktivnosti kao i u drugim slučajevima o čemu odlučuje ravnatelj Škole.

Članak 5.

Učenici su dužni dolaziti redovito i na vrijeme na nastavu. Učenicima putnicima dozvoljen je ulaz u učionice nakon dovoza, ostalim učenicima dozvoljen je dolazaka 15 minuta prije nastave.

U prostoru Škole zabranjeno je:

* promidžba i prodaja svih proizvoda koji nisu u skladu s ciljevima odgoja i obrazovanja
* pušenje
* nošenje oružja
* pisanje po zidovima i inventaru Škole
* bacanje izvan koševa za otpatke papira , žvakaćih guma i sl.
* unošenje i konzumiranje alkohola i narkotičnih sredstava
* unošenje sredstava, opreme i uređaja koji mogu izazvati požar i eksploziju
* unošenje i korištenje pirotehničkih sredstava
* igranje igara na sreću i sve vrste kartanja
* donositi nakit koji ometa nastavni proces, igračke i druge predmete nepotrebne za rad učenika
* unošenje tiskovina nepoćudnog sadržaja
* upotreba mobitela u učionicama i za vrijeme nastavnog rada, u protivnom će mobiteli biti oduzeti do dolaska roditelja na razgovor u Školu
* unošenje i upotreba discmana, mp3 i dr. slični aparati
* penjati se na prozore, dovikivati se i bacati kroz prozor otpatke, papir i druge predmete
* trčati, valjati se, klizati, vikati, zviždati, utrčavati u druge razrede i činiti druge slične radnje kojima se narušava mir i red, te ugled Škole u cjelini, a kojima mogu unesrećiti sebe i druge učenike.

Članak 6.

Najstrože je zabranjeno međusobno vrijeđanje i fizičko obračunavanje učenika.

Članak 7.

Učenici ne smiju bez odobrenja ravnatelja dovoditi u Školu strane osobe. Svim osobama zabranjeno je dovoditi životinje u prostorije i okoliš Škole.

Članak 8.

Stepenicama ili hodnicima se učenici kreću desnom stranom umjerenim hodom, jedan za drugim, a ne u grupama. Kada sretnu starije osobe učenici se trebaju ukloniti i time osigurati nesmetan prolaz.

## III. RED NA ŠKOLSKOM IGRALIŠTU I U ŠKOLSKOM DVORIŠTU

**Članak 9.**

Kad vremenske prilike to dopuštaju nastava tjelesne kulture izvodi se na školskom igralištu, prema rasporedu sati.

Učenici na školsko igralište izlaze u odgovarajućoj obući i odjeći i vode brigu o njegovoj urednosti. Zabranjen je izlazak iz Škole u obući namjenjenoj za boravak u prostorijama škole.

**Članak 10.**

U školskom dvorištu učenici se zadržavaju u vrijeme prije početka nastave i dok čekaju školski kombibus, ali pod nadzorom dežurnog učitelja.

Člank 11.

Najstrože je zabranjeno penjanje i prelazak preko ograde na igralištu, bacanje papira i otpadaka po školskom dvorištu i školskom igralištu.

**Članak 12.**

Posebnu pozornost treba posvetiti urednosti školske zgrade i školskog okoliša. Učenici mogu pomoći pri uređenju školskog okoliša i školske zgrade u vrijeme planirano Godišnjim planom i programom rada Škole.

**IV. ODLAZAK IZ ŠKOLE I PONAŠANJE U ŠKOLSKOM KOMBI-BUSU ILI AUTOBUSU**

Članak 13.

Prije odlaska učenici i učitelji vode brigu da učionica ostane uredna, a klupe, nastavna sredstva i pomagala pospremljena.

Nakon preobuvanja i uzimanja svojih stvari, odnosno najkasnije 15 minuta nakon završetka školski obveza učenici trebaju poći kući, a učenici putnici trebaju ući u vozilo.

Prilikom ulaska u vozilo učenici trebaju stati u red i disciplinirano ulaziti u vozilo, sjesti na svoje mjesto i za vrijeme vožnje slušati upute vozača.

Istih pravila učenici se trebaju pridržavati i prilikom izlaska iz vozila.

Članak 14.

Prilikom odlaska kući pješice učenici koji ispred Škole prelaze javnu cestu moraju prelaziti na obilježenom pješačkom prijelazu.

Ako učenici napuštaju Školu u vrijeme nastave, zbog odlaska na rekreaciju, liječnički pregled i slično, to moraju učiniti u miru kako ne bi ometali nastavu.

Kada izlazi cijeli razredni odjel u pratnji voditelja radi posjete izložbi , priredbi ili kakvoj drugoj manifestaciji, učenici su dužni bez galame napustit školu i zadržati su u redu sve dok voditelj ne dozvoli odlazak.

Na ekskurzijama, kulturno-umjetničkim i športskim programima, posjetu kazalištu i dr. učenici su dužni ponašati se u skladu s kućnim redom.

**V. UČENICI**

Članak 15.

Učenik je dužan:

- kulturno se ponašati za vrijeme boravka u Školi i izvan nje

- održavati čiste i uredne prostore Škole

- dolaziti uredan u Školu

- nakon dolaska u Školu odjevne predmete i osobne stvari odložiti na mjesto određeno za tu namjenu

- mirno ući u učionicu najmanje pet minuta prije početka nastave i pripremiti se za rad

- prigodom ulaska učitelja u razred ustati kao i prigodom ulaska drugog radnika Škole u razred za vrijeme nastave, osim ako učitelj ne odredi drukčije i uz dopuštenje učitelja sjesti

- uljudno se odnositi prema učiteljima i drugim radnicima Škole

- pozdraviti učitelje, ostale radnike Škole i sve osobe koje se zateknu u Školi, a učitelji i ostali radnici dužni su im na pozdrav odgovoriti

- na ulici se trebaju pristojno ponašati i pridržavati se prometnih propisa

- pomagati se međusobno u učenju i radu, kao i u drugim organiziranim oblicima odgojno-obrazovnog rada u Školi.

Članak 16.

Na znak za početak nastave učenici su obvezni biti na svojim mjestima i pripremiti pribor za rad.

Svaki učenik ima svoje mjesto rada prema rasporedu razrednika ili predmetnog učitelja.

U specijaliziranim učionicama raspored učenika vrši predmetni učitelj.

U kabinet ili informatičku učionicu učenici ulaze zajedno s učiteljem. Za vrijeme rada učenici pažljivo postupaju s opremom, a kad odlaze dužni su propisno isključiti računala i urediti radno mjesto.

Članak 17.

Učenici koji su zakasnili na nastavu, trebaju tiho ući u učionicu i ispričati se učitelju.

Članak 18.

Tijekom nastave učenici ne smiju razgovarati, šaptati, dovikivati se, prepirati i šetati po razredu.

Učenik koji želi nešto pitati ili priopćiti, treba svoju namjeru pokazati podizanjem ruke.

Učenik kojega je učitelj prozvao, dužan je ustati, ukoliko razrednik ili predmetni učitelj ne odredi drugačije.

Članak 19.

Prilikom obraćanja odrasloj osobi, nepristojno je držati ruke u džepovima ili žvakati za vrijeme razgovora.

Članak 20.

Učitelj ne smije za vrijeme nastave slati učenika izvan prostora Škole ili ga kažnjavati udaljavanjem iz učionice.

Članak 21.

Učenici ne smiju bez dopuštenja ulaziti u zbornicu, ured ravnatelja, tajnika i pedagoga.

Ako trebaju učitelja, s njim mogu razgovarati u hodniku.

Članak 22.

Učenici imaju pravo na veliki odmor i male odmore između nastavnih sati. Mali odmor traje pet minuta, a veliki odmor 20 minuta.

Za vrijeme malih i velikog odmora učenici ne smiju napuštati zgradu.

Članak 23.

Kod napuštanja učionice učenici su dužni ponijeti svoje stvari i čuvati ih.

Članak 24.

U razrednom odjelu tjedno se određuju 2 redara.

Redari:

* pripremaju učionicu za nastavu, brišu ploču i donose prema potrebi nastavna sredstva i pomagala
* izvješćuju dežurnog učitelja o nenazočnosti učitelja na nastavi
* prijavljuju učiteljima početkom svakog nastavnog sata nenazočne učenike
* izvješćuju o nađenim predmetima, učitelja, a predmete (knjige, bilježnice, olovke, odjeću, nakit i sl. ) odnose u tajništvo škole
* nakon završetka nastave posljednji napuštaju učionicu uz prethodnu provjeru ispravnosti učionice, oštećenja zidova, klupa, stolica i ostaloga inventara te o uočenim oštećenjima izvješćuju dežurnog učitelja ili domara škole.

Članak 25.

Redari provjetravaju učionicu i održavaju red u učionicama. Hodnik i sanitarne prostorije nadziru dežurni učenici višihrazreda u dopodnevnoj smjeni prema rasporedu dežurstva, a u poslijepodnevnoj smjeni dežurni učitelj.

Svakog učenika koji se ne pridržava reda, redari su ovlašteni prijaviti dežurnom učitelju.

Članak 26.

Redare iz članka 24. i dežurne grupe iz članka 25. ovog Pravilnika određuje razrednik prema abecednom redu.

Članak 27.

Knjige posuđene u knjižnici učenik je obvezan čuvati i neoštećene pravodobno vratiti.

Članak 28.

Učenici su odgovorni za štetu koju učine na imovini Škole prema općim propisima obveznog prava.

**VI. IZOSTANCI**

Članak 29.

Učenici ne smiju bez dozvole izostajati, kasniti ili napuštati nastavu, izvannastavne aktivnosti i druge oblike odgojno-obrazovnog rada u Školi.

Članak 30.

Učenik može izostati s nastave po odobrenju :

- predmetnog učitelja-s njegovog sata,

- razrednika-do tri pojedinačna ili uzastopna radna dana,

- ravnatelja-do sedam uzastopnih radnih dana,

- Učiteljskog vijeća-do 15 uzastopnih radnih dana.

Članak 31**.**

Roditelji, odnosno staratelji dužni su opravdati svaki učenikov izostanak .

Ispričavanje i obavještavanje razrednika, ili drugog učitelja o izostanku učenika putem telefona dozvoljeno je samo u hitnim slučajevima.

**VII. ČISTOĆA**

Članak. 32.

Radnici zaduženi za održavanje čistoće trebaju voditi svakodnevnu brigu da su predmeti i sprave, učionice, hodnici i namještaj uvijek čisti.

Članak 33.

Svi učenici su obvezni stalno brinuti da im je odjeća i obuća čista, te kosa čista i uredno počešljana, te nokti čisti i uredno podrezani.

Članak 34.

Ukoliko se u obitelji učenika pojavi zarazna bolest, učenik ne smije dolaziti u školu dok mu ne dozvoli liječnik.

Članak 35.

Učenici su dužni prati ruke prije jela, nakon uporabe toaleta i uvijek kada imaju prljave ruke.

**VIII. DEŽURSTVA U ŠKOLI**

**a) dežurstvo učitelja**

**Članak 36.**

Dežurstvo učitelja se organizira u prijepodnevnoj i posljepodnevnoj smjeni.

Dežurni učitelj dolazi pola sata prije početka nastavne smjene i dežura do odlaska učenika kućama, odnosno do predaje dežurstva dežurnom učitelju iz posljepodnevne smjene.

Obveza dežurnog učitelja je da nadzire dolazak i odlazak učenika putnika u školski kombibus, te u zimskom periodu dežura u učionici do odlaska učenika putnika kućama.

**Članak 37.**

Dežurstvo učitelja određuje ravnatelj, rukovodeći se rasporedom sati, opterećenjem učitelja tijekom dana i tjednim zaduženjem učitelja.

**Članak 38.**

Dežurni učitelj će prije početka prvog nastavnog sata provjeriti mjesto dežurnog učenika u Školi.

Za vrijeme velikog odmora dežurni učitelj pored svojih redovnih obveza treba biti nazočan u blagovaonici za vrijeme podjele obroka.

Dežurni učitelj dužan je voditi brigu o obveznom pranju i dezinfekciji ruku učenika prije jela.

Po završetku nastave dežurni učitelj treba ispratiti sve učenike iz Škole uključujući i učenike putnike, a zatim u knjigu dežurstva upisati zapažanja, primjedbe, prijedloge, eventualne kvarove i štete, te sve što je utjecalo na normalan rad Škole toga dana u njegovoj smjeni.

**Članak 39.**

Ukoliko u Školi nije nazočan ravnatelj ili stručni suradnik u slučaju povrede učenika dežurni učitelj će zajedno s drugim učiteljima ozlijeđenom učeniku pružiti pomoć i adekvatno ga zbrinuti.

Dežurni učitelj dežura u hodnicima Škole, kontrolira učenike pri preobuvanju i pri korištenju garderobe kod dolaska učenika u Školu.

**Članak 40.**

Ukoliko dežurni učitelj ne može sam riješiti neki problem ili udaljiti nepoznatu osobu koja narušava red u Školi ili ispred Škole, zatražit će pomoć ravnatelja, stručnog suradnika ili nadležnih službi.

Obveza je dežurnih učitelja da obrate pozornost da za vrijeme slobodnog vremena učenika putnika do dolaska školskog kombibusa učenici ne izlaze iz školskog dvorišta bez njihove dozvole.

**b) dežurstvo učenika**

Članak 41.

Na dežurstvo se raspoređuju učenici od 5. do 8. razreda i to jedan učenik dnevno u prijepodnevnoj smjeni.

Razrednik i stručni suradnik -pedagog upoznaju učenika o obvezi dežurstva.

Dežurni učenici dužni su doći 15 minuta prije početka nastave i preuzeti dužnost.

Članak 42.

Dežurni učenik:

* vodi evidenciju ulazaka u školu,

- zvoni za početak i kraj nastavnog sata prema važećem rasporedu,

- ne dozvoljava zadržavanje i grupiranje učenika oko glavnog ulaza,

- nosi oglasne knjige i ostale obavijesti po razredima,

- kulturno prima roditelja ili druge stranke, te ih upućuje osobama koje traže,

* obavlja druge poslove dogovorene na sjednicama učiteljskog vijeća i propisane normativnim aktima škole

Članak 43.

Dežurni učenik vodi knjigu dežurstva.

U knjigu dežurstva učenik upisuje podatke koje odredi ravnatelj.

**IX. RADNO VRIJEME**

Članak 44.

Radno vrijeme Škole je od 7:00 do 19.00 sati.

Nastava za učenike I.(prve)smjene u Školi počinje u 7:30 sati.

Nastava za učenike II.(druge) smjene u Školi počinje u 14.00 sati

Članak 45.

Radnici su dužni dolaziti na posao i odlaziti s posla prema rasporedu radnog vremena.

Način evidencije nazočnosti na radu određuje ravnatelj sukladno Zakonu ili podzakonskom aktu.

Članak 46.

Roditelji mogu razgovarati s učiteljima Škole u dane primanja roditelja ili u vrijeme koje odredi razrednik odnosno predmetni učitelj.

**X. IMOVINA ŠKOLE**

Članak 47.

Dužnost je radnika, učenika i drugih osoba koje borave u Školi, skrbiti se o imovini Škole prema načelu dobroga gospodara.

Nađene stvari učenici i radnici Škole trebaju predati dežurnom učitelju.

Učenicima je najstrože zabranjeno prljati zidove, šarati po njima, oštećivati klupe, prozore i ostale predmete u školi, na igralištu i školskom dvorištu. Ukoliko dođe do oštećenja inventara, zidova, prozora i hodnika učenici to trebaju javiti dežurnom učitelju ili domaru škole.

Članak 48.

Radnici Škole moraju se racionalno koristiti sredstvima Škole koja su im stavljena na raspolaganje.

Članak 49.

Svaki uočeni kvar na instalacijama električne struje, plina ili vodovoda, grijanja ili drugi slični kvar radnici i učenici obvezni su prijaviti dežurnom učitelju, koji o tome izvješćuje ravnatelja Škole. Za namjerno počinjeni kvar na imovini Škole od strane učenika roditelj snosi štetu.

Članak 50.

Nakon isteka radnog vremena radnici su dužni uredno pospremiti radne materijale, zatvoriti prozore, isključiti električne aparate i zaključati radne prostorije.

## XI. DUŽNOSTI I PRAVA RODITELJA I DRUGIH OSOBA

**Članak 51.**

Roditelji posjećuju Školu, radi prisustvovanja roditeljskim sastancima, sastancima Vijeća roditelja i Školskog odbora, individualnih konzultacija s razrednim učiteljem ili učiteljima pojedinih predmeta, ravnateljem, te rješavanja administrativnih poslova u tajništvu Škole.

**Članak 52.**

Roditelji dogovaraju razgovor s predmetnim učiteljima u suradnji s razrednicima .

Roditelji i druge osobe koje posjećuju Školu dužni su se javiti dežurnom učeniku, koji će ih uputiti osobi koju trebaju.

**XII. KRŠENJE KUĆNOG REDA**

Članak 53.

Postupanje prema odredbama ovoga Pravilnika sastavni je dio radnih obveza radnika i učenika Škole.

Članak 54.

Radnik koji postupi suprotno odredbama ovoga Pravilnika, odgovoran je za težu povredu radne obveze.

Članak 55.

Učenik koji postupi suprotno odredbama ovoga Pravilnika, odgovoran je prema općim aktima Škole.

Članak 56.

Osobu koja za vrijeme boravka u Školi krši unutarnji red, dežurni radnik, učitelj ili ravnatelj udaljit će iz prostora Škole.

**XIII. PRIJELAZNE I ZAVRŠNE ODREDBE**

Članak 57.

Ovaj Pravilnik stupa na snagu danom objave na oglasnoj ploči.

Izmjene i dopune ovoga Pravilnika vrše se na način i po postupku kako je donesen.

Članak 58.

Stupanjem na snagu ovog Pravilnika prestaje važiti Pravilnik o kućnom redu KLASA: 003-05/13-01,URBROJ: 2123-28-13-05 od 02.05.2015.

PREDSJEDNIK ŠKOLSKOG ODBORA

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

RAVNATELJ

\_\_\_\_\_\_\_\_\_\_\_\_\_\_\_\_\_\_\_\_\_\_

Pravilnik je objavljen na oglasnoj ploči dana 08. siječnja 2020. godine.

KLASA: 003-05/20-01/05

URBROJ:2123-28-01-20-01